Folketing
2006-02-09

Flere og flere børn og unge bliver overvægtige, og det er desværre en faktor, der kan medvirke til øget ulighed blandt børn og unge. Regeringen arbejder aktivt for at fremme etableringen af mad- og måltidspolitikker i landets skoler og børneinstitutioner. Venstre mener, at familiepolitikken skal være mere i fokus for at sikre, at børn og unge kan bryde den negative sociale arv. Det er derfor vigtigt, at familiepolitikken er indrettet til et moderne samfund som det, vi lever i, og derfor støtter Venstre initiativet om nedsættelsen af en familieog arbejdslivskommission. Jeg skal her afslutte med på vegne af Venstre, Dansk Folkeparti og De Konservative at fremsætte følgende: Forslag til vedtagelse »Folketinget anerkender, at der i de senere år er igangsat mange initiativer med henblik på at bryde den negative sociale arv. Initiativerne støtter udsatte børn og unge, så de får de samme muligheder som andre børn og unge. Målet er at fremme deltagelse i fællesskaber, forebygge kriminalitet og styrke fagligheden i uddannelserne, så alle uanset baggrund og forudsætning får mulighed for at realisere ønsker og visioner i fremtiden.